Δ Ε Λ Τ Ι Ο Τ Υ Π Ο Υ

Το πρώτο βήμα για τη λειτουργία του Δικτύου Πρωτοβάθμιας Υγείας του Δήμου Κω: **εγκρίθηκε η πρόσληψη ενός γιατρού και μίας νοσηλεύτριας.**

Εγκρίθηκε το αίτημα που είχε υποβάλλει ο Δήμος Κω για την πρόσληψη γιατρού και νοσηλεύτριας προκειμένου να παρέχονται δωρεάν υπηρεσίες υγείας στους δημότες.

Η σχετική διαδικασία της προκήρυξης και κάλυψης των θέσεων, θα ξεκινήσει άμεσα.

Είναι το πρώτο βήμα για τη λειτουργία του Δικτύου Πρωτοβάθμιας Υγείας του Δήμου Κω, που αποτέλεσε προεκλογική δέσμευση της νέας δημοτικής αρχής και του Δημάρχου.

Ενός Δικτύου που θα παρέχει δωρεάν υπηρεσίες πρωτοβάθμιας φροντίδας υγείας στους κατοίκους της Κω χωρίς αποκλεισμούς και ιδιαίτερα στις ευπαθείς ομάδες ( παιδιά, ηλικιωμένοι) σε αυτούς που είναι ανασφάλιστοι ή έχουν τη μεγαλύτερη ανάγκη.

Ο Δήμος Κω έχει ζητήσει την πρόσληψη 4 ακόμα ατόμων ( 2 νέων γιατρών και 2 νοσηλευτών) έχοντας τη δυνατότητα να καλύψει τη μισθοδοσία τους και να μην επιβαρύνει τον κρατικό προϋπολογισμό.

Ευχόμαστε και ελπίζουμε να εγκριθούν και αυτές οι προσλήψεις από την Κεντρική Εξουσία.

Σε δήλωση του, ο Δήμαρχος Κω κ.Γιώργος Κυρίτσης τονίζει:

**‘’ Οι δεσμεύσεις μας γίνονται πράξη.**

**Γίνεται μια μεγάλη αρχή. Ο Δήμος Κω χτίζει το δικό του Δίκτυο Πρωτοβάθμιας Φροντίδας Υγείας για να παρέχει δωρεάν υπηρεσίες υγείας στους δημότες.**

**Έχουμε τη δυνατότητα να προσλάβουμε δύο ακόμα γιατρούς και άλλους δύο νοσηλευτές για να υπάρχει μια ολοκληρωμένη λειτουργία του Δικτύου, για να παρέχουμε ολοκληρωμένες υπηρεσίες πρωτοβάθμιας φροντίδας υγείας σε ολόκληρο το νησί και κυρίως δωρεάν υπηρεσίες υγείας.**

**Μπορούμε να το κάνουμε με δικούς μας πόρους και χωρίς να επιβαρύνουμε τον κρατικό προϋπολογισμό, ζητάμε μόνο την έγκριση της κυβέρνησης.**

**Αυτές είναι οι δικές μας προτεραιότητες.**

**Αυτή είναι η νέα, πραγματική και ουσιαστική πολιτική κοινωνικής αλληλεγγύης του Δήμου Κω, που θα αρχίσει να υλοποιεί και νέες στοχευμένες δράσεις.**

**Υπενθυμίζω ότι το πρόγραμμα μας για την Υγεία, που εγκρίθηκε με την ψήφο των πολιτών, αποτέλεσε προϊόν διαβούλευσης με τον Ιατρικό Σύλλογο του νησιού και τους νοσοκομειακούς γιατρούς.**

**Έτσι θα συνεχίσουμε.**

**Έδωσα ήδη εντολή στην Πρόεδρο της ΚΕΚΠΑΠΥΑΣ κ.Πη, να συναντηθεί άμεσα με τον Ιατρικό Σύλλογο, τους νοσοκομειακούς γιατρούς αλλά και διακεκριμένους Κώους γιατρούς, προκειμένου να λειτουργήσει αποδοτικά και αποτελεσματικά το Δίκτυο Πρωτοβάθμιας Υγείας του Δήμου Κω.’’**